Johan Stemmet groet ‘Noot vir noot’Johan Stemmet (Foto: Argief) Johan Stemmet is een van die bekendste gesigte in die Afrikaanse vermaakwêreld, en kuier al vir amper drie dekades weekliks in duisende kykers se sitkamers. Hy is al vir die afgelope 29 jaar aanbieder van die gewilde musiekprogram Noot vir noot, maar het Donderdag aan Maroela Media vertel dat sy tyd op dié bekende program volgende week finaal tot ŉ einde kom. “Dit is verskriklik hartseer. Dit was ’n groot fase van my lewe, maar alles in die lewe het seisoene en daar is ŉ tyd vir alles. ŉ Mens staan op ŉ dag op, kyk in die spieël en al weet jy jy kán nog aangaan, is dit dalk beter vir die evolusie van die program om nou ŉ verandering te maak,” het Stemmet gesê. Stemmet het verwys na AB de Villiers se woorde toe hy uit internasionale krieket getree het. “Hy het gesê hy wou ophou speel terwyl hy nog goed speel. En dit geld vir my ook – nou dat ek nog lekker aanbied en dat ek nog gesond is, is dit tyd om klaar te maak. Ek wil ophou terwyl die program nog goed doen.” Stemmet is al vir 38 jaar betrokke by verskeie musiekprogramme by die SAUK. Hy het Noot vir noot aangebied én agter die skerms van die programme Musiek-roulette en In die kollig met… gewerk. Stemmet gaan steeds deel van die program wees, maar nie meer die aanbieder wees nie. “Ek is steeds die regisseur en ek doen steeds die kameraregie, so ek gaan nou net agter die skerms betrokke wees, nie meer voor die kamera nie,” het hy gesê. Stemmet gaan nou meer daarop fokus om vir Noot vir noot ŉ nuwe baadjie aan te trek: Die program kry ŉ nuwe formaat en ŉ nuwe, jonger aanbieder. “Dit sou nooit gewerk het as ons die formaat dieselfde hou, maar net ŉ ander aanbieder insit nie. Dit is hoekom die program, saam met die nuwe aanbieder, in ŉ nuwe formaat inbeweeg. Die speletjies en interaktiwiteit gaan dieselfde bly, maar die stel en formaat sal verander,” het hy gesê. Die nuwe aanbieder is nog nie bekend gemaak nie en Stemmet het gesê hy laat dit oor aan die SAUK om dié aankondiging te maak. Johan Stemmet kry ‘n Safta-toekenning vir lewenslange bydrae tot die televisiebedryf. (Foto: Facebook/Saftas) Stemmet sal op 24 Januarie die laaste keer in Noot vir noot te siene wees vir ŉ liefdadigheidsprogram. Noot vir noot is tans die 13de gewildste program op die SAUK se programlys, en Stemmet sê die sukses van die program is alles net genade. “Hierdie goed gebeur net wanneer die Here sê: ‘Johan hier is vir jou iets om mee te werk.’ ŉ Mens kan nie so iets beplan nie, dit is net genade om ŉ so ŉ ding te kan doen. Maar dit is belangrik om werk te maak daarvan wanneer dit aan jou toevertrou word. Dit is hoekom ons heeltyd aan die program moet skaaf,” het hy gesê. “Die sukses van enige program lê in die evolusie van die program. Daar moet altyd veranderinge wees om mense geïnteresseerd en om die program interessant te hou. Die oomblik as hy stagneer gaan hy vrek. En dit is wat nou gebeur het – ŉ nuwe deel van die evolusieproses het aangebreek,” het hy gesê. Stemmet het gesê hy is verskriklik hartseer om die program, en merendeels die mense te verlaat. Hy meen die interaksie met die deelnemers, gehoor en mense by die huis is ewe belangrik. “Ons het die hele land vol getoer, ek het die kykers ontmoet, leer ken en saam met hulle gekuier. Wanneer ek in die kamera kyk, sien ek nie eens meer die kamera nie, ek sien die mense wat by hul huise vir my kyk, want ek weet wie hulle is, ek ken hulle en ek was al in hul huise! Ek gaan daardie soort interaksie verskriklik mis. Vir my het dit net gevoel soos om te kuier saam met mense wat ek ken,” het hy gesê. “Dit is ŉ groot deel van my lewe wat nou verby is, dis drie dekades! Ek gaan lekker huil en ek is baie hartseer, maar meer as alles is ek opgewonde oor wat kom. Ek glo dit gaan nog sterker wees as vantevore.”